  Виталий Пронин Кияса ёросын басьтӥсько «Уморто» театральной кружок кылдытон борды.КИЯСА Кияса ёросысь школаосын 2013-тӥ арын ортчытэм юалляськон возьматӥз: 12 процентэз гинэ нылпиос анай кылынызы верасько.Таин валче егит мумы-бубыос пӧлын но юалляськизы, потэ-а, нылпиоссы анай кылзэс мед тодозы шуыса. «Потэ» шуисьёс трос люкаськизы.Киясаысь 2 номеро нылпи садын «Ошмес» кружок кылдытэмын вал. 3 ар ӵоже пичиосын удмурт шудонъёсты, кырӟан-веранъёсты дышетӥзы. Но мар кароно, нылпиос азьланяз но анай кылмес медаз вунэтэ шуыса? Ёрос администрацилэн кивалтӥсезлэн воштӥсез Тамара Васильева верамъя, 2 номеро садысь потэм тэшкылиосын ужзэ азьланьтэмез потэ нылпи библиотекалэн. Татын басьтӥсько «Уморто» театральной кружок кылдытон борды.Тамара Васильева верамъя, чакламын вурыны пӧртэм выжыкылъёслы тупась костюмъёс, басьтыны кулэ луись арбериос. Собере ни спектакльёсын-постановкаосын потаны школаосы но садъёсы. Арняяз огпол репетициосы люкаськылыса, нылпиосын ужалозы дышетӥсьёс но логопедъёс, психологъёс. Озьы, вольыт вераськем сяна, пичиос дышетскозы сцена вылын асьсэды эркын шӧдыны, калыкен огкыл тупатыны.Ужзы умой пӧрмиз ке, библиотекаын тыршисьёс малпало отӥяз мукет пиналъёсты но кружоке кыскыны. Теги: нылпиослы театр Удмурткенеш  